
Mõisa tn äärse maa-ala detailplaneeringu vastuvõtmine ja avaliku väljapaneku korraldamine 
1. Asjaolud ja menetluse käik

Mõisa tn äärse maa-ala detailplaneering  oli algatatud Narva Linnavolikogu 09.02.2006 otsusega nr 11 Narva Linnavalitsuse Arhitektuuri- ja Linnaplaneerimise Ameti ettepanekul. 

Vastuvõtmisele edastatud Mõisa tn äärse maa-ala detailplaneeringu planeeringulahenduses jagatakse maa-ala kruntideks hilisema munitsipaliseerimise eesmärgil ning moodustatakse krundid olemasolevatele hoonetele. Määratakse ehitusõigus raamatukogu ning kolme äri- ja korterelamuotstarbelise hoone ehitamiseks. Hoonete suurim lubatud korruselisus on 4. Mõisa tn 2a asuv olemasolev hoone kavandatakse säilitada või rekonstrueerida. Planeeritud uus avalik tänav, mis on ka juurdepääsuks Mõisa tn 2 krundile. Juurdepääsud kruntidele planeeritakse Mõisa tn poolt, parkimine on krundisiseselt. Säilitatakse kõik puud, uushaljastus pakutakse istutada kogu kruntide ulatuses. Lahendatakse jalakäijate teede ja heakorrastuse küsimused. Määratakse tehnovõrkude asukohad. Planeeritava ala pindala on ca 1,9 ha.
Detailplaneering sisaldab kehtiva Narva linna üldplaneeringu muutmise ettepanekut. Detailplaneering on koostatud vastavuses Planeerimisseaduse ja lähteülesande nõuetega. 
12.03.2009.a. Narva Linnavalitsuse Arhitektuuri- ja Linnaplaneerimise Amet kooskõlastas AS K&H ja Artes Terrae OÜ poolt koostatud Mõisa tn äärse maa-ala detailplaneeringu. 
27.03.2009.a. Ida-Viru Maavanem teatab, et kooskõlas Planeerimisseaduse §17 lg3 p2, ei pea ta vajalikuks Narva linna Soldino linnaosa Mõisa tn äärse maaüksuse detailplaneeringule täiendavate kooskõlastamiste määramist.

2. Õiguslikud alused

Vastavalt kohaliku omavalitsuse korralduse seaduse §22 lõikele 2, Planeerimisseaduse §18 lõikele 1, lõike 2 punktile 2, lõikele 6 ja lõike 7 punktile 2, § 19 punktile 1 ja Narva Linna ehitusmääruse §10  kohalik omavalitsus teeb planeeringu vastuvõtmise otsuse ja korraldab planeeringu avaliku väljapaneku.
3. Otsus

3.1. Võtta vastu Mõisa tn äärse maa-ala detailplaneering ja suunata avalikule väljapanekule.
3.2. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teadaandmeid.
3.3. Määrata detailplaneeringu avaliku väljapaneku korraldajaks Narva Linnavalitsuse Arhitektuuri- ja Linnaplaneerimise Amet.
4. Rakendussätted
4.1. Käesolev otsus jõustub teatavakstegemisest. 
4.2. Käesolev otsus võib olla vaidlustatud Tartu Halduskohtu Jõhvi kohtumajas 30 päeva jooksul alates jõustumisest.

